അന്തര്സംസ്ഥാന പാതയില് കടുത്ത നിയന്ത്രണം യാത്രക്കാരെ തിരിച്ചയച്ചു ഇരിട്ടി: കോവിഡ് രോഗികളുടെ എണ്ണം ക്രമാതീതമായി ഉയരുന്ന സാഹചര്യത്തില് കേരളത്തില് നിന്നുള്ള യാത്രക്കാര്ക്കും ചരക്ക് വാഹനങ്ങള്ക്കും, കര്ണാടകത്തിലേക്ക് പ്രവേശിക്കുന്ന മാക്കൂട്ടം ചെക്ക് പോസ്റ്റില് കുടക് ജില്ല ഭരണകൂടം നിയന്ത്രണങ്ങള് ശക്തമാക്കി. യാത്രാവാഹനങ്ങളും ചരക്ക് വാഹനങ്ങളും ഉള്പ്പെടെ തടഞ്ഞുനിര്ത്തിയാണ് പരിശോധന. ആര്.ടി.പി.സി.ആര് ടെസ്റ്റ് നടത്തിയതിനെ സര്ട്ടിഫിക്കറ്റ് ഇല്ലാതെയെത്തിയ നൂറുകണക്കിന് യാത്രക്കാരെ തിങ്കളാഴ്ച ചെക്ക്പോസ്റ്റില് തടഞ്ഞ് തിരിച്ചയച്ചു. രണ്ട് ഡോസ് വാക്സിന് എടുത്തവര്ക്കും പ്രവേശനാനുമതി നിഷേധിച്ചു. മാക്കൂട്ടത്ത് റോഡ് ഭാഗിമായി അടക്കുകയും പരിശോധനക്ക് പൊലീസിനെ നിയോഗിക്കുകയും ചെയ്തു.24 മണിക്കൂറും ചെക്ക്പോസ്റ്റില് പരിശോധന സംവിധാനം ഏര്പ്പെടുത്തി. ഇതിനായി എസ്.ഐയുടെ നേതൃത്വത്തില് നാലു പൊലീസുകാരെ മൂന്ന് ഷിഫ്റ്റായി ഡ്യൂട്ടിക്ക് നിയോഗിച്ചു.ഹെല്ത്ത് ഇന്സ്പെക്ടര്, ലാബ് അസിസ്റ്റന്റ്, വില്ലേജ് ഓഫിസര് എന്നിവര് അടങ്ങിയ നാലു ജീവനക്കാരെയും മൂന്ന് ഷിഫ്റ്റായി 24 മണിക്കൂറും പരിശോധനക്കായി നിയോഗിച്ചു.നേരത്തെ, രണ്ട് ഡോസ് വാക്സിന് എടുത്തവര്ക്ക് കര്ണാടകത്തിലേക്ക് പ്രവേശനാനുമതി നല്കിയിരുന്നു. ഇപ്പോള് വ്യക്തികള്ക്ക് 72 മണിക്കൂറിനുള്ളിലെടുത്ത ആര്.ടി.പി.സി.ആര് ടെസ്റ്റാണ് നിര്ബന്ധമാക്കിയിരിക്കുന്നത്.ചരക്ക് വാഹനങ്ങളിലെ തൊഴിലാളികള്ക്ക് ഏഴ് ദിവസത്തിനുള്ളിലെടുത്ത ആര്.ടി.പി.സി.ആര് ടെസ്റ്റ് സര്ട്ടിഫിക്കറ്റ് ഹാജരാക്കണം. നേരത്തെ 14 ദിവസത്തിനുള്ളിലെടുത്ത ആര്.ടി.പി.സി.ആര് സര്ട്ടിഫിക്കറ്റ് മതിയായിരുന്നു. കുടക് ജില്ല ഭരണകൂടത്തിന്റെ കടുത്ത നിയന്ത്രണം നൂറുകണക്കിന് യാത്രക്കാരെയും വ്യാപാരികളെയുമാണ് പ്രതികൂലമായി ബാധിക്കുന്നത്.അതിര്ത്തിയിലെ നിയന്ത്രണങ്ങള് പരിശോധിക്കാന് വീരാജ് പേട്ട എം.എല്.എ കെ.ജി. ബൊപ്പയ്യയും തിങ്കളാഴ്ച മാക്കൂട്ടത്ത് എത്തിയിരുന്നു.അര്ധരാത്രിയിലെ ഉത്തരവ് വിനയായി കുടക് ജില്ല ഭരണകൂടം അതിര്ത്തിയില് നിയന്ത്രണങ്ങള് കടുപ്പിച്ച ഉത്തരവ് ഇറങ്ങിയത് തിങ്കളാഴ്ച പുലര്ച്ച ഒരുമണിക്ക് ശേഷം. പലരും നേരം വെളുത്ത് ഏറെ വൈകിയ ശേഷമാണ് ചെക്ക് പോസ്റ്റില് വരുത്തിയ കടുത്ത നിയന്ത്രണങ്ങളെക്കുറിച്ച് അറിയുന്നതുപോലും. ചരക്ക് വാഹനങ്ങളിലെ തൊഴിലാളികളെയും രണ്ട് ഡോസ് വാക്സിനെടുത്ത് സ്ഥിരം യാത്ര ചെയ്യുന്നവരെയുമാണ് പുതിയ ഉത്തരവ് ഏറെ ബാധിച്ചത്. രണ്ട് ഡോസ് വാക്സിന് എടുത്തവര്ക്കുപോലും നിയന്ത്രണം വന്നത് കടുത്ത എതിര്പ്പിനും ഇടയാക്കി. വ്യക്തികള്ക്ക് 72 മണിക്കൂറിനുള്ളില് എടുത്ത ആര്.ടി.പി.സി.ആര് പരിശോധന ഫലമാണ് നിഷ്കര്ഷിച്ചിരിക്കുന്നത്. രണ്ട് ഡോസ് എടുത്ത് ദൂരസ്ഥലങ്ങളില്നിന്നും എത്തിയവര് ഏറെനേരം ചെക്ക്പോസ്റ്റില് കുടുങ്ങി. പലരും ടെസ്റ്റ് നടത്താനായി വീണ്ടും ഇരിട്ടിയില് തിരിച്ചെത്തി. ബംഗളൂരു, മൈസൂരു ഭാഗങ്ങളില്നിന്നും പച്ചക്കറികളും മറ്റുമായി വന്ന വാഹന തൊഴിലാളികള്ക്ക് തിരിച്ചുപോകാനും കഴിഞ്ഞില്ല. പലര്ക്കും ഏഴ് ദിവസം മുമ്ബ് എടുത്ത പരിശോധന ഫലമായിരുന്നു ഉണ്ടായിരുന്നത്. ചരക്ക് വാഹന തൊഴിലാളികള്ക്ക് ഉണ്ടായിരുന്ന 14 ദിവസത്തെ പരിരക്ഷ ഏഴ് ദിവസമാക്കി ചുരുക്കിയതോടെ നിരവധി പേര് ചെക്ക്പോസ്റ്റില് കുടുങ്ങി. പലരും വീണ്ടും ടെസ്റ്റ് നടത്തിയതിനെ സര്ട്ടിഫിക്കറ്റ് കാണിച്ചാണ് തിരിച്ചുപോയത്. അത്യാഹിതം സംഭവിച്ച് അതിര്ത്തി കടന്ന് ആശുപത്രികളില് എത്തേണ്ടവര്ക്കും മാരകരോഗങ്ങള്ക്ക് ചികിത്സ തേടുന്നവര്ക്കും നിയന്ത്രണങ്ങളില് ചെറിയ ഇളവ് അനുവദിച്ചു. ഇത്തരം യാത്രക്കാര്ക്കും അവര്ക്കൊപ്പം ഉള്ളവര്ക്കും ചെക്ക്പോസ്റ്റില് തന്നെ ആന്റിജന് പരിശോധനക്കുള്ള സംവിധാനം ഏര്പ്പെടുത്തി.